Α.Π.  1342





              Αθήνα,  18  Μαΐου  2016
Προς

τις Ελεγκτικές Εταιρείες

[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]
Θέμα: Υπόδειγμα έκθεσης ευρημάτων Ορκωτού Ελεγκτή Λογιστή από τη διενέργεια προσυμφωνημένων διαδικασιών επί των εποπτικών καταστάσεων ισολογισμού φερεγγυότητας ΙΙ, των τεχνικών προβλέψεων και των ιδίων κεφαλαίων.
Κύριοι, 

Σας γνωστοποιούμε προς ενημέρωσή σας, ότι το Εποπτικό Συμβούλιο κατά την υπ’ αριθμ. Η΄28/3β/18.5.2016 συνεδρίασή του, αφού έλαβε υπόψη σχετική εισήγηση του Επιστημονικού Συμβουλίου:

α) ενέκρινε ομόφωνα το επισυναπτόμενο στην παρούσα Υπόδειγμα έκθεσης ευρημάτων Ορκωτού Ελεγκτή Λογιστή από την διενέργεια προσυμφωνημένων διαδικασιών επί των Εποπτικών Καταστάσεων Ισολογισμού Φερεγγυότητας ΙΙ, των Τεχνικών Προβλέψεων και των Ιδίων Κεφαλαίων και
β) αποφάσισε για τις περιπτώσεις που Ορκωτοί Ελεγκτές Λογιστές έχουν αναλάβει ένα έργο προσυμφωνημένων διαδικασιών με βάση το Διεθνές Πρότυπο Συναφών Υπηρεσιών 4400 και επιθυμούν να έχουν την συμβουλή του Επιστημονικού Συμβουλίου, να αποστέλλουν αντίγραφο των συμφωνηθέντων όρων της υπό διεξαγωγής εργασίας, καθώς και προσχέδιο της υπό έκδοση έκθεσης, με σκοπό τη διευκόλυνση της επεξεργασίας και της έγκρισης από το Επιστημονικό Συμβούλιο.
Ο ΠΡΟΕΔΡΟΣ

  ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

  ΧΑΡΙΛΑΟΣ Π. ΑΛΑΜΑΝΟΣ

 Ορκωτός Ελεγκτής Λογιστής
Συνημμ: 1
	Κοινοποίηση:

( Επιστημονικό Συμβούλιο Σ.Ο.Ε.Λ.
	Εσωτερική Διανομή:

( Υπηρεσία Μητρώου Σ.Ο.Ε.Λ.


ΥΠΟΔΕΙΓΜΑ ΕΚΘΕΣΗ ΕΥΡΗΜΑΤΩΝ ΟΡΚΩΤΟΥ ΕΛΕΓΚΤΗ ΛΟΓΙΣΤΗ ΑΠΟ ΤΗ ΔΙΕΝΕΡΓΕΙΑ ΠΡΟΣΥΜΦΩΝΗΜΕΝΩΝ ΔΙΑΔΙΚΑΣΙΩΝ ΕΠΙ ΤΩΝ ΕΠΟΠΤΙΚΩΝ  ΚΑΤΑΣΤΑΣΕΩΝ ΙΣΟΛΟΓΙΣΜΟΥ ΦΕΡΕΓΓΥΌΤΗΤΑΣ ΙΙ, ΤΩΝ ΤΕΧΝΙΚΩΝ ΠΡΟΒΛΕΨΕΩΝ ΚΑΙ ΤΩΝ ΙΔΙΩΝ ΚΕΦΑΛΑΙΩΝ

Προς το Διοικητικό Συμβούλιο

της Εταιρείας ΧΧΧ
Διενεργήσαμε τις διαδικασίες που συμφωνήθηκαν με την από [ημερομηνία XX/XX/201Ζ] επιστολή ανάθεσης έργου, όπως απαριθμούνται κατωτέρω, αναφορικά με τις Εποπτικές  καταστάσεις Ισολογισμού Φερεγγυότητας ΙΙ, των Τεχνικών Προβλέψεων και των Ιδίων Κεφαλαίων (εφεξής οι «Εποπτικές Καταστάσεις ΦΙΙ»), που καταρτίστηκαν με ημερομηνία αναφοράς την 31/12/2015 από την ασφαλιστική επιχείρηση «ΑΒΓ ΑΕ» (η «Εταιρεία»),στα πλαίσια των υποχρεώσεών της που απορρέουν από την Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, τις διατάξεις του Κανονισμού (ΕΕ) 2015/35 της Επιτροπής, τις διατάξεις των Κατευθυντήριων Γραμμών Προπαρασκευαστικού Σταδίου της Τράπεζας της Ελλάδος, αναφορικά με την Υποβολή Πληροφοριών επί του Πλαισίου Φερεγγυότητας ΙΙ (εφεξής το «Πλαίσιο ΦΙΙ»), καθώς και την από 29/02/2016 ενημερωτική επιστολή (ΑΠ ΔΕΙΑ 178) της Διεύθυνσης Εποπτείας Ιδιωτικής Ασφάλισης.

Η ευθύνη της διοίκησης

Η διοίκηση έχει την ευθύνη για τη σύνταξη των Εποπτικών Καταστάσεων ΦΙΙ, σύμφωνα με τους όρους του Πλαισίου ΦΙΙ.

Η ευθύνη μας

Η δική μας ευθύνη, είναι να διενεργήσουμε τις κατωτέρω προσυμφωνημένες διαδικασίες σύμφωνα με το Διεθνές Πρότυπο Συναφών Υπηρεσιών 4400, το οποίο ισχύει σε «Αναθέσεις Εκτέλεσης Προσυμφωνημένων Διαδικασιών Συναφών με Χρηματοοικονομική Πληροφόρηση» και να αναφέρουμε τα ευρήματά μας. 

Διαδικασίες που διενεργήθηκαν 

Συγκεκριμένα οι διαδικασίες που διενεργήσαμε συνοψίζονται ως εξής:

A. Ισολογισμός Φερεγγυότητας ΙΙ (Ισολογισμός ΦΙΙ), εκτός των τεχνικών προβλέψεων, ανακτήσεων αποζημιώσεων και ανακτήσεων από αντασφαλιστές -Παράρτημα Α - QRTS.02.01.02.

1. Μέθοδοι υπολογισμού για την κατάρτιση των εποπτικών καταστάσεων ΦΙΙ

Εξετάσαμε τις μεθόδους υπολογισμού που υιοθετήθηκαν από την Εταιρεία για την κατάρτιση του Ισολογισμού ΦΙΙ, προκειμένου να διαπιστώσουμε κατά πόσον συνάδουν  με το Πλαίσιο ΦΙΙ. Πιο συγκεκριμένα μέσω ερωτήσεων που υποβάλαμε προς τη διοίκηση και τα αρμόδια στελέχη και της επισκόπησης του σχετικού υποστηρικτικού υλικού, διαπιστώσαμε τη χρήση των κατάλληλων μεθοδολογιών και βασικών παραδοχών για την επιμέτρηση των περιουσιακών στοιχείων και των υποχρεώσεων, σύμφωνα με το Πλαίσιο ΦΙΙ, εκτός των τεχνικών προβλέψεων, των ανακτήσεων αποζημιώσεων και των ανακτήσεων από αντασφαλιστές.

2. Επαλήθευση συμφωνίας κονδυλίων μεταξύ Ισολογισμού ΦΙΙ και του Ισολογισμού της Εταιρείας που έχει συνταχθεί σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ), όπως προβλέπεται και από τις διατάξεις της κείμενης νομοθεσίας (Ν. 4308/2014)
Επαληθεύσαμε τη συμφωνία των κονδυλίων που περιλαμβάνονται στον Ισολογισμό ΦΙΙ με τα στοιχεία του Ισολογισμού που έχει συνταχθεί από την Εταιρεία σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ), λαμβάνοντας υπόψη τις λογιστικές προσαρμογές μεταξύ των προαναφερόμενων Ισο-λογισμών.

3. Λογιστικές προσαρμογές στις εταιρικές Οικονομικές Καταστάσεις της Εταιρείας που έχουν συνταχθεί σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ) για την κατάρτιση των Εποπτικών Καταστάσεων ΦΙΙ.


Εξετάσαμε  την ανάλυση των προσαρμογών μεταξύ του Ισολογισμού που έχει συνταχθεί σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ) και του Ισολογισμού ΦΙΙ, για τα επιμέρους κονδύλια του  Ισολογισμού  προκειμένου να διαπιστώσουμε ότι αυτές οι προσαρμογές διενεργήθηκαν σύμφωνα με το Πλαίσιο ΦΙΙ. 

B. Ισολογισμός Φερεγγυότητας ΙΙ (Ισολογισμός ΦΙΙ), Τεχνικές Προβλέψεις – Ανακτήσεις Αποζημιώσεων – Ανακτήσεις από Αντασφαλιστές - Παράρτημα Α -QRTS.02.01.02. 

1. Ασφαλιστικό Χαρτοφυλάκιο

Συγκρίναμε το χαρτοφυλάκιο των εν ισχύ ασφαλιστηρίων συμβολαίων και των εκκρεμών ζημιών κατά την 31/12/2015, το οποίο χρησιμοποιήθηκε για τον υπολογισμό των τεχνικών προβλέψεων για σκοπούς σύνταξης των οικονομικών καταστάσεων της Εταιρείας σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ), με το αντίστοιχο χαρτοφυλάκιο το οποίο χρησιμοποιήθηκε για σκοπούς υπολογισμού των τεχνικών προβλέψεων, βάσει του Πλαισίου ΦΙΙ, προκειμένου να διαπιστώσουμε την πληρότητα των δεδομένων που χρησιμοποιήθηκαν στους υπολογισμούς. Η ανωτέρω σύγκριση έγινε στο πλήθος των εν ισχύ ασφαλιστηρίων συμβολαίων και των εκκρεμών ζημιών κατά την 31/12/2015, στα εγγεγραμμένα ασφάλιστρα, στο ύψος των εκκρεμών αποζημιώσεων, περιλαμβάνοντας τα στοιχεία εκείνα που αντικατοπτρίζουν τα ιδιαίτερα χαρακτηριστικά του κάθε ασφαλιστικού χαρτοφυλακίου, όπως στα ασφαλισμένα κεφάλαια, στις εν ισχύ ασφαλιστικές καλύψεις και στα δεδουλευμένα ασφάλιστρα.

Επίσης, μας παρασχέθηκαν επαρκείς επεξηγήσεις από τη Διοίκηση και τα αρμόδια στελέχη της σχετικά με τις διαδικασίες και τα αποτελέσματα της πιστοποίησης του χαρτοφυλακίου από την ίδια την Εταιρεία.

2. Παραδοχές

Εξετάσαμε το υποστηρικτικό υλικό της Εταιρείας και μας παρασχέθηκαν επαρκείς επεξηγήσεις από τη διοίκηση, το αρμόδιο υπεύθυνο πρόσωπο της αναλογιστικής λειτουργίας, καθώς και από άλλα εμπλεκόμενα στελέχη της, σχετικά με τη διαδικασία παραγωγής, επιλογής και έγκρισης των παραδοχών, (υποθέσεων και αρχικών συνθηκών). Επίσης εξετάσαμε τα αρχεία υπολογισμού των παραδοχών που χρησιμοποιήθηκαν για τον προσδιορισμό της βέλτιστης εκτίμησης των τεχνικών προβλέψεων (BEL), σύμφωνα με το πλαίσιο ΦII.

3. Μεθοδολογία υπολογισμού βέλτιστης εκτίμησης των τεχνικών προβλέψεων

Λάβαμε την καταγεγραμμένη μεθοδολογία υπολογισμού της βέλτιστης εκτίμησης των τεχνικών προβλέψεων (BEL) σύμφωνα με το Πλαίσιο ΦΙΙ, των προβαλλόμενων ταμειακών ροών, καθώς και της διαδικασίας μετάβασης από τις τεχνικές προβλέψεις σύμφωνα με τις οικονομικές καταστάσεις, στις τεχνικές προβλέψεις βάσει του Πλαισίου ΦΙΙ. Επίσης, μας παρασχέθηκαν επαρκείς επεξηγήσεις από τη Διοίκηση, το αρμόδιο υπεύθυνο πρόσωπο της Αναλογιστικής Λειτουργίας, καθώς και από άλλα εμπλεκόμενα στελέχη της, προκειμένου να διαπιστώσαμε εάν αυτές είναι σύμφωνες με το Πλαίσιο ΦΙΙ. 

Πιο συγκεκριμένα  εξετάσαμε τα κάτωθι:

· Την κατηγοριοποίηση των δεδομένων και των αποτελεσμάτων ανά κλάδο σύμφωνα με τις αρχές του Πλαισίου ΦΙΙ («homogeneous risk groups»)

·  Τις βασικές παραδοχές που χρησιμοποιήθηκαν  σύμφωνα με το Πλαίσιο ΦΙΙ

· Την προεξόφληση ταμειακών ροών βέλτιστης εκτίμησης (επιτόκια προεξόφλησης) στο επιτόκιο μηδενικού κινδύνου και με βάση τις, οριζόμενες από την Ευρωπαϊκή Επιτροπή Ασφαλίσεων και Επαγγελματικών Συντάξεων καμπύλες απόδοσης («ΕΙΟΡΑ yield curves») και την εξέλιξη πληρωμών («payment pattern»)

· Την εφαρμογή προσαρμογής λόγω αντιστοίχισης («Matching Adjustment»)και τη χρήση προσαρμογής λόγω μεταβλητότητας («Volatility Adjustment»)

· Τη χρήση μέτρων μετάβασης για τον υπολογισμό των προβλέψεων

· Τη μεθοδολογία υπολογισμού του Περιθωρίου Ασφαλείας («Risk Margin»)

· Την εκλογίκευση σχετικών αποτελεσμάτων, την επιλογή απλουστεύσεων και της εξειδικευμένης κρίσης

· Τις μελλοντικές διοικητικές ενέργειες
· Τη μεθοδολογία υπολογισμού της Διαχρονικής Αξίας των Δικαιωμάτων Προαίρεσης και Εγγυήσεων (TVOG)

· Τις μελλοντικές αντασφαλιστικές ανακτήσεις «reinsurance recoveries»

· Τις μελλοντικές ανακτήσεις αποζημιώσεων («salvage & subrogation»)

Εξετάσαμε εάν οι παραδοχές που επελέγησαν από την Εταιρεία έχουν ληφθεί υπόψη στη χρησιμοποιούμενη γι’ αυτό το σκοπό μηχανογραφική εφαρμογή ή / και στα σχετικά φύλλα εργασίας, για τον υπολογισμό της βέλτιστης εκτίμησης των τεχνικών προβλέψεων. 

4. Επαληθεύσαμε τη συμφωνία μεταξύ των τεχνικών προβλέψεων που έχουν καταχωρηθεί στον καταρτισθέντα ισολογισμό της Εταιρείας σύμφωνα με τα Διεθνή Πρότυπα Χρηματοοικονομικής Αναφοράς (ΔΠΧΑ) και των τεχνικών προβλέψεων που σχηματίστηκαν βάσει Πλαισίου ΦΙΙ.

Γ.
Ίδια Κεφαλαία (Own Funds) - Παράρτημα Β  QRTS.23.01.01

Εξετάσαμε την ανάλυση των ιδίων κεφαλαίων, όπως έγινε από την Εταιρεία,  σύμφωνα με τις απαιτήσεις του Πλαισίου ΦΙΙ σχετικά με τα κατωτέρω:

· Ταξινόμηση των Ιδίων Κεφαλαίων («Tiering»)

· Επιλέξιμα IδιαΚεφάλαια («Eligible Own Funds»)

· Προσέγγιση των κεφαλαίων κλειστής διάρθρωσης («Ring Fenced Funds»)

· Κατηγοριοποίηση των υποχρεώσεων χαμηλής εξασφάλισης («subordinated liabilities»)

· Ταξινόμηση των ενέγγυων πιστώσεων ή των εγγυητικών επιστολών ως συμπληρωματικών ιδίων κεφαλαίων  («ancilliary own funds»)

Ευρήματα

Από τη διενέργεια των προαναφερόμενων διαδικασιών δεν εντοπίστηκαν ευρήματα που συνιστούν αποκλίσεις σχετικά με τις Εποπτικές καταστάσεις Ισολογισμού Φερεγγυότητας ΙΙ, Τεχνικών Προβλέψεων και Ιδίων Κεφαλαίων σύμφωνα με το Πλαίσιο ΦΙΙ.

ή

Από τη διενέργεια των προαναφερόμενων διαδικασιών προέκυψαν τα κατωτέρω ευρήματα, που συνιστούν αποκλίσεις σχετικά με τις Εποπτικές καταστάσεις Ισολογισμού Φερεγγυότητας ΙΙ , Τεχνικών Προβλέψεων και Ιδίων Κεφαλαίων σύμφωνα με το Πλαίσιο ΦΙΙ.

· XXX

· XXX

· XXX

Για τα ανωτέρω ευρήματα ζητήσαμε και λάβαμε τα σχόλια της διοίκησης που περιλαμβάνονται στο Παράρτημα Γ.

Δεδομένου ότι η διενέργεια των προαναφερόμενων διαδικασιών δεν αποτελεί έλεγχο ή επισκόπηση σύμφωνα με τα Διεθνή Πρότυπα Ελέγχου ή τα Διεθνή Πρότυπα Ανάθεσης Εργασιών Επισκόπησης, δεν εκφράζουμε οποιαδήποτε διαβεβαίωση πέραν των όσων αναφέρουμε ανωτέρω. 

Αν είχαμε διενεργήσει επιπρόσθετες διαδικασίες ή αν είχαμε διενεργήσει έλεγχο ή επισκόπηση σύμφωνα με τα Διεθνή Πρότυπα Ελέγχου ή τα Διεθνή Πρότυπα Ανάθεσης Εργασιών Επισκόπησης, ενδεχομένως να είχαν υποπέσει στην αντίληψή μας άλλα θέματα, τα οποία θα σας γνωστοποιούσαμε. 

Περιορισμός Χρήσης

Η Έκθεσή μας συντάχθηκε στα πλαίσια των υποχρεώσεων της Εταιρείας που απορρέουν από την Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, τις διατάξεις του Κανονισμού (ΕΕ) 2015/35 της Επιτροπής, τις διατάξεις των Κατευθυντήριων Γραμμών Προπαρασκευαστικού Σταδίου της Τράπεζας της Ελλάδος, αναφορικά με την Υποβολή Πληροφοριών επί του Πλαισίου Φερεγγυότητας ΙΙ (εφεξής το «Πλαίσιο ΦΙΙ»), καθώς και την από 29/02/2016 ενημερωτική επιστολή (ΑΠ ΔΕΙΑ 178) της Διεύθυνσης Εποπτείας Ιδιωτικής Ασφάλισης.

Η παρούσα έκθεση δεν επεκτείνεται στις οικονομικές και εποπτικές καταστάσεις της Εταιρείας στο σύνολό τους ή σε άλλα θέματα συμμόρφωσης ως προς τις εποπτικές υποχρεώσεις. Ως εκ τούτου η Έκθεση αυτή απευθύνεται αποκλειστικά προς το Διοικητικό Συμβούλιο της Εταιρείας, με σκοπό την ενημέρωσή του σχετικά με τις απαιτήσεις του πλαισίου εφαρμογής της Φερεγγυότητας ΙΙ και δεν επιτρέπεται να χρησιμοποιηθεί για οποιοδήποτε άλλο σκοπό ή να διανεμηθεί σε τρίτους, εκτός από την κοινοποίησή της προς την Τράπεζα της Ελλάδος, στο πλαίσιο των αρμοδιοτήτων της ως Εποπτική Αρχή.

Παράρτημα Α

Παράρτημα A1:   Ισολογισμός Φερεγγυότητας ΙΙ QRTS.02.01.02

Παράρτημα A2: Συμφωνία κονδυλίων μεταξύ Εποπτικών Καταστάσεων ΦΙΙ και Καταστάσεων  κατά ΔΠΧΑ

Παράρτημα Β

Ίδια Κεφαλαία (Own Funds) 

· QRTS.23.01.01

Παράρτημα Γ

Σχόλια Διοίκησης

Β) Τέλος, το Εποπτικό Συμβούλιο σας εφιστεί την προσοχή πως για τις περιπτώσεις που Ορκωτοί Ελεγκτές Λογιστές έχουν αναλάβει ένα έργο προσυμφωνημένων διαδικασιών με βάση το Διεθνές Πρότυπο Συναφών Υπηρεσιών 4400 και επιθυμούν να έχουν την συμβουλή του Επιστημονικού Συμβουλίου, να αποστέλλουν αντίγραφο των συμφωνηθέντων όρων της υπό διεξαγωγή εργασίας, καθώς και προσχέδιο της υπό έκδοση έκθεσης, με σκοπό τη διευκόλυνση της επεξεργασίας και της έγκρισης από το Επιστημονικό Συμβούλιο.
� Οι Ορκωτοί Ελεγκτές Λογιστές δύνανται να προσαρμόζουν τις προς εκτέλεση διαδικασίες ανάλογα  με τις ιδιαίτερες συνθήκες που υφίστανται στις επιμέρους ασφαλιστικές επιχειρήσεις.

